चौधरी रणबीर सिंह विश्वविद्यालय (सीआरएसयू), जींद में कुलसचिव कार्यालय के कर्तव्यों के निर्वहन के लिए डॉ. राजेश बंसल, परीक्षा नियंत्रक को विश्वविद्यालय कुलसचिव कार्यालय का अतिरिक्त कार्यभार सोपा गया है। यह नियुक्ति विश्वविद्यालय प्रशासन द्वारा उनके व्यापक प्रशासनिक अनुभव, कार्यकुशलता तथा दायित्वों के प्रति उनकी निष्ठा को ध्यान में रखते हुए की गई है।

डॉ. राजेश बंसल की नियुक्ति के उपलक्ष्य में विश्वविद्यालय परिसर में गरिमामय कार्यक्रम का आयोजन किया गया। इस अवसर पर विश्वविद्यालय के माननीय कुलगुरु प्रो. राम पाल सैनी ने डॉ. राजेश को पुष्पगुच्छ भेंट कर उनका स्वागत किया और नई जिम्मेदारी के लिए शुभकामनाएं दीं। विश्वविद्यालय के डीन, विभागाध्यक्षों, अधिकारियों एवं कर्मचारियों ने भी उन्हें बधाई दी।

इस अवसर पर कुलगुरु प्रो. राम पाल सैनी ने कहा कि “डॉ. राजेश बंसल एक अनुभवी, कर्मठ और अनुशासित प्रशासक हैं। विश्वविद्यालय को उनके अनुभव और कार्यशैली से निश्चित रूप से लाभ मिलेगा। हमें विश्वास है कि वे कुलसचिव के पद पर रहते हुए विश्वविद्यालय की प्रशासनिक व्यवस्था को और अधिक सुदृढ़, पारदर्शी व प्रभावी बनाएंगे।”

डॉ. राजेश बंसल ने सभी का आभार व्यक्त करते हुए कहा कि “मैं माननीय कुलपति महोदय एवं विश्वविद्यालय प्रशासन का धन्यवाद करता हूँ, जिन्होंने मुझ पर विश्वास जताकर यह महत्वपूर्ण जिम्मेदारी सौंपी है। मैं पूरे समर्पण, ईमानदारी और निष्ठा के साथ अपने दायित्वों का निर्वहन करूंगा तथा विश्वविद्यालय की प्रगति के लिए सभी अधिकारियों और कर्मचारियों के साथ मिलकर कार्य करूंगा।”

इस अवसर पर डॉ. राजेश बंसल ने सभी स्टाफ सदस्यों को चाय एवं मिठाई खिलाकर अपनी खुशी साझा की। पूरे कार्यक्रम का वातावरण सौहार्दपूर्ण एवं उत्साहपूर्ण रहा।

उल्लेखनीय है कि डॉ. राजेश बंसल को उनके लंबे प्रशासनिक अनुभव, उत्कृष्ट कार्यक्षमता तथा कार्य के प्रति प्रतिबद्धता के कारण यह महत्वपूर्ण दायित्व सौंपा गया है। विश्वविद्यालय समुदाय को उनसे सकारात्मक, कुशल एवं परिणामोन्मुखी कार्यप्रणाली की पूर्ण अपेक्षा है।