चौधरी रणबीर सिंह विश्वविद्यालय, जींद में 26 व 27 फरवरी को विश्वविद्यालय आंतरिक शिकायत समिति व आई क्यू एसी द्वारा अंतर्राष्ट्रीय महिला दिवस पर कार्यक्रम का आयोजन किया जा रहा है। इस कार्यक्रम के मुख्य पैटर्न विश्वविद्यालय के माननीय कुलपति महोदय डा. रणपाल सिंह व पैटर्न आदरणीया कुलसचिव महोदया प्रो. लवलीन मोहन रहेंगी। प्रो. एस के सिन्हा, शैक्षणिक अधिष्ठाता कार्यक्रम के अध्यक्ष रहेंगे व डा. निशा सिंह प्राध्यापक फिजिक्स विभाग कार्यक्रम की संयोजिका रहेंगी। इस कार्यक्रम के संदर्भ में माननीय कुलपति महोदय ने कहा कि इस प्रकार के आयोजन महिलाओं को सशक्त व स्वावलंबी बनाते हैं, वर्तमान समय में महिलाओं द्वारा हर क्षेत्र में हर सम्भव उपलब्धि हासिल की जा रही है। कुलसचिव महोदया ने अपने विचार साझा करते हुए कहा कि इस प्रकार के आयोजन विश्वविद्यालय द्वारा  महिलाओं को सम्मान देने व आगे बढ़ने की प्रेरणा देने के लिए हर वर्ष आयोजित किए जाते हैं। इस कार्यक्रम के सफल आयोजन और सुचारू रूप से व्यवस्था करने के लिए सभी कमेटी सदस्यों के साथ आज एक बैठक की गई, जिसमें कार्यक्रम से संबंधित योजना पर विचार किया गया। जिसकी अध्यक्षता आदरणीया कुलसचिव महोदया व सह अध्यक्षता प्रो. एस के सिन्हा ने की। इस कार्यक्रम के दौरान कुछ प्रतियोगिताएं भी आयोजित की जाएंगी, जिनमें डिबेट प्रतियोगिता, पारंपरिक फैशन शो, फीमेल मास्टर शेफ जींद, मेकअप प्रतियोगिता, मेहंदी प्रतियोगिता, रंगोली प्रतियोगिता, नींबू/ मटका दौड़ आदि मुख्यत: रहेंगे। इसके साथ ही स्वास्थ्य जांच शिविर का आयोजन भी किया जाएगा। इस कार्यक्रम के प्रतिभागी मुख्यतौर विश्वविद्यालय परिवार व संबंधित महाविद्यालय की छात्राएं, प्राध्यापिका एवम् महिला अधिकारी रहेंगी।