डॉ० जगपाल दहिया का हिब्रू विश्वविद्यालय जेरूसलम इजराइल में विजिटिंग प्रोफेसर के रूप में हुआ चयन

आज इतिहास विभाग के सभी सहायक प्राध्यापक विभागाध्यक्ष डॉ० अजमेर सिंह के साथ विश्वविद्यालय के माननीय कुलपति डॉ० रणपाल सिंह से मिले। इस अवसर पर डॉ० अजमेर सिंह ने माननीय कुलपति को बताया कि हमारे विभाग के सहायक प्राध्यापक डॉ० जगपाल दहिया का हिब्रू विश्वविद्यालय जेरूसलम इजराइल में विजिटिंग प्रोफेसर के रूप में चयन हुआ है।

इस उपलब्धि पर कुलपति महोदय ने डॉ० जगपाल दहिया को बधाई और शुभकामनाएँ दी और कहा कि यह हमारे विश्वविद्यालय के लिए बहुत गौरव की बात है। इससे चौधरी रणबीर सिंह विश्वविद्यालय जींद की अंतर्राष्ट्रीय स्तर पर पहचान हुई है और इससे आगे भी रिसर्च के क्षेत्र में इतिहास विभाग व विद्यार्थियों को लाभ होगा।

डॉ० जगपाल दहिया ने इससे पहले हिब्रू विश्वविद्यालय जेरूसलम इजराइल से पोस्ट डॉक्टरेट की उपाधि की हुई है। अपने इजरायल प्रवास के दौरान वह सिंधु सभ्यता व मेसोपोटामिया सभ्यता के बीच व्यापार पर अपना लेक्चर देंगे। इस अवसर पर विभागाध्यक्ष डॉ. अजमेर सिंह, डॉ. जसमेर सिंह व डॉ. जगपाल मान मौजूद रहे।