हर घर परिवार सूर्य नमस्कार अभियान

"नियमित योग अपनाएँ, स्वस्थ जीवन का आनंद उठाएँ!"

हरियाणा योग आयोग तथा निदेशक, उच्च शिक्षा विभाग हरियाणा के निर्देशानुसार योग विज्ञान विभाग, चौधरी रणबीर सिंह विश्वविद्यालय, जींद द्वारा "हर घर परिवार सूर्य नमस्कार अभियान" का आयोजन 29 जनवरी 2025 से किया गया। इस अभियान का मुख्य उद्देश्य योग को प्रत्येक घर और परिवार तक पहुँचाना तथा लोगों को सूर्य नमस्कार के शारीरिक, मानसिक और आध्यात्मिक लाभों से अवगत कराना है।

सूर्य नमस्कार का प्रशिक्षण योग विज्ञान विभाग के प्राध्यापकों द्वारा पतंजलि योगशाला में 11:00 बजे से 4 फरवरी तक कराया जाएगा। इस कार्यक्रम का उद्देश्य योग के प्रति जागरूकता पैदा करना है तथा विद्यार्थियों, प्राध्यापकों एवं आमजन को योग अपनाने के लिए प्रेरित करना तथा नियमित सूर्य नमस्कार से रोग प्रतिरोधक क्षमता बढ़ाने और मानसिक शांति प्राप्त करना है। इस अभियान का उद्देश्य केवल व्यक्तिगत नहीं, बल्कि पूरे परिवार को योग से जोड़ना है।

उद्घाटन सत्र में प्रो. कुलदीप नारा (विभागाध्यक्ष, योग विज्ञान) ने योग के महत्व पर प्रकाश डाला और कहा कि सूर्य नमस्कार केवल एक व्यायाम नहीं, बल्कि शारीरिक, मानसिक और आध्यात्मिक उन्नति का मार्ग है। यह अभियान योग को घर-घर तक पहुँचाने में सहायक होगा और स्वस्थ समाज के निर्माण में योगदान देगा। डॉ नारा ने इस कार्यक्रम को आयोजित कराने के लिए विश्वविद्यालय प्रशासन के प्रति आभार व्यक्त किया। उन्होंने विश्वविद्यालय के कुलपति प्रोफेसर सोमनाथ सचदेवा और कुलसचिव प्रोफेसर लवलीन मोहन के कुशल नेतृत्व में छात्र हित के लिए इस तरह के कार्यक्रम आयोजित करने के लिए और सभी तरह का सहयोग प्रदान करने के लिए आभार व्यक्त किया

कार्यक्रम के समन्वयक डॉ. जयपाल सिंह राजपूत ने सभी प्रतिभागियों को सूर्य नमस्कार का अभ्यास कराया। डॉ. वीरेंद्र कुमार ने सूर्य नमस्कार के आध्यात्मिक पक्ष को विस्तार से समझाया। डॉ. ज्योति मालिक ने सभी को इसे अपने दैनिक जीवन में अपनाने की प्रेरणा दी। इस कार्यक्रम में 200 से अधिक विद्यार्थियों एवं 9 प्राध्यापकों ने भाग लिया, जिनमें योग विज्ञान विभाग के साथ-साथ होटल मैनेजमेंट विभाग के विद्यार्थी और शिक्षक भी शामिल है ।