चौधरी रणबीर सिंह विश्वविद्यालय (सीआरएसयू) के जूलॉजी विभाग की एमएससी (मास्टर ऑफ साइंस) की छात्रा सुमति, जो वर्तमान में एमएससी के तीसरे सेमेस्टर में पढ़ाई कर रही हैं, ने अपनी कड़ी मेहनत और समर्पण से एक बड़ी उपलब्धि हासिल की है। उन्होंने यूजीसी/सीएसआईआर/नेट-2025 की परीक्षा में जेआरएफ (जूनियर रिसर्च फेलोशिप) क्वालीफाई किया है और पहले प्रयास में ही एआईआर (ऑल इंडिया रैंक)-41 प्राप्त की है।

आज विश्वविद्यालय प्रशासन के प्रमुख, माननीय कुलगुरु प्रो. रामपाल सैनी, चेयरपर्सन प्रो. आनंद कुमार, विभाग प्रभारी डॉ. सुनील रोहिल्ला, डॉ. संजय श्योराण और समस्त स्टाफ ने सुमति को हार्दिक बधाई दी। इस मौके पर प्रोफेसर रामपाल सैनी ने सुमति को उज्जवल भविष्य की शुभकामनाएं दीं और उनके द्वारा की गई कड़ी मेहनत की सराहना की। उन्होंने कहा कि यह सफलता विश्वविद्यालय के जूलॉजी विभाग के समर्पित स्टाफ की मेहनत का परिणाम है, जो इस क्षेत्र में छात्रों को सफलता की नई ऊंचाइयों तक पहुंचाने के लिए निरंतर प्रयासरत हैं।

प्रो. रामपाल सैनी ने यह भी बताया कि एमएससी जूलॉजी का कोर्स केवल दो साल पहले विश्वविद्यालय में शुरू हुआ था। उस समय इसे एक चुनौती के रूप में देखा जा रहा था, लेकिन आज सुमति की सफलता ने इसे साबित कर दिया है कि सीआरएसयू में एक सौहार्दपूर्ण और प्रेरणादायक माहौल है, जहां छात्र अपनी मेहनत और लगन से प्रगति कर रहे हैं और विश्वविद्यालय का नाम रोशन कर रहे हैं।

जहां कई पुराने विश्वविद्यालयों में यह कोर्स संघर्ष कर रहा है, वहीं सीआरएसयू में यह विभाग लगातार विकास की ओर बढ़ रहा है। सुमति की उपलब्धि इस बात का सशक्त प्रमाण है कि यहां के छात्र न केवल अपनी पढ़ाई में उत्कृष्टता प्राप्त कर रहे हैं, बल्कि वे देशभर में उच्चतम रैंक प्राप्त करने में भी सक्षम हैं।

इस उपलब्धि से न केवल सुमति को बल्कि विश्वविद्यालय के समस्त छात्रों को भी प्रेरणा मिलती है कि अगर समर्पण और सही मार्गदर्शन हो, तो कोई भी लक्ष्य असंभव नहीं है।