चौधरी रणबीर सिंह विश्वविद्यालय जींद के राष्ट्रीय सेवा योजना इकाई-2 एवं चौधरी रणबीर सिंह विश्वविद्यालय शैक्षिक संघ ने बागवानी विभाग के सहयोग से एनएसएस कार्यक्रम अधिकारी डॉ. संदीप पुरवा के नेतृत्व में विश्व पर्यावरण दिवस वृक्षारोपण के साथ मनाया। इस कार्यक्रम के मुख्य अतिथि अखिल भारतीय राष्ट्रीय शैक्षिक महासंघ हरियाणा के प्रांत अधिकारी प्रोफेसर दया सिंह रहे। उन्होंने स्वयंसेवकों को संबोधित किया और कहा कि 50 साल पहले स्टॉकहोम, स्वीडन में  मानव पर्यावरण पर संयुक्त राष्ट्र सम्मेलन आयोजित किया गया था. उस सम्मेलन में विश्व पर्यावरण दिवस के विचार को औपचारिक रूप दिया गया था. जिसे पहली बार 1973 में आयोजित किया गया था, तब से 5 जून को विश्व पर्यावरण दिवस मनाने की शुरूआत हुई थी। इस वर्ष विश्व पर्यावरण दिवस की थीम 'केवल एक पृथ्वी' है।  साथ ही इस वर्ष विश्व का पर्यावरण दिवस सम्मेलन स्वीडन में आयोजित किया गया है।  इस वर्ष विश्व पर्यावरण दिवस का विषय "केवल एक पृथ्वी" है, जिसमें "प्रकृति के साथ सद्भाव में रहने पर ध्यान केंद्रित किया गया है। यूएनईपी ने कहा है की 2022 विश्व पर्यावरण दिवस अभियान (केवल एक पृथ्वी) हमारे ग्रह का जश्न मनाने, उसकी रक्षा करने और उसे पुनर्स्थापित करने के लिए वैश्विक स्तर पर सामूहिक, परिवर्तनकारी कार्रवाई का आह्वान करता है। कुल सचिव प्रोफेसर लवलीन मोहन ने कहा कि कारखानों से होने वाले प्रदूषण, प्लास्टिक कचरे, वनों की कटाई से जमीन और समुद्र में जानवरों की मौत हो रही है। विश्व पर्यावरण दिवस हमारे ग्रह की सुरक्षा के लिए सुधारात्मक उपाय करने की तत्काल आवश्यकता पर प्रकाश डालता है। इस अवसर पर डॉ. अनिल कुमार (सहायक पुस्तकालयाध्यक्ष) बागवानी अधिकारी, सुरेश कुमार पर्सनल सेक्रेटरी कुलपति, डॉ. बालाराम, सुपरवाइजर पुरुषोत्तम, बागवानी विभाग के कर्मचारी एवं एनएसएस के स्वयंसेवक उपस्थित रहे।