चौधरी रणबीर सिंह विश्वविद्यालय में कुलगुरु प्रो. राम पाल सैनी जी के नेतृत्व एवं मार्गदर्शन में चल रहे युथ रेड क्रॉस, द्वारा आयोजित जिला स्तरीय पाँच दिवसीय प्रशिक्षण शिविर के तीसरे दिन का कार्यक्रम अत्यंत उत्साहपूर्ण एवं रचनात्मक गतिविधियों से परिपूर्ण रहा।

कार्यक्रम का शुभारंभ युथ रेड क्रॉस के कार्यक्रम संयोजक प्रो. कुलदीप नारा ने किया। उन्होंने स्वयंसेवकों को दिनभर की गतिविधियों के बारे में अवगत करवाते हुए शिविर के उद्देश्यों पर प्रकाश डाला। उन्होंने बताया कि ऐसे प्रशिक्षण शिविर युवाओं में रचनात्मकता, नेतृत्व क्षमता और सामाजिक उत्तरदायित्व को विकसित करने में महत्वपूर्ण भूमिका निभाते हैं।

इसके उपरांत आज के मुख्य वक्ता श्री विकास तोमर, आर्ट एंड क्राफ्ट विशेषज्ञ का औपचारिक रूप से स्वागत किया गया। श्री तोमर ने स्वयंसेवकों को कला और शिल्प के विभिन्न आयामों तथा उनके सामाजिक एवं व्यक्तिगत विकास में महत्व के बारे में विस्तार पूर्वक बताया। उन्होंने आर्ट एंड क्राफ्ट को तनाव प्रबंधन, एकाग्रता वृद्धि एवं रचनात्मक सोच विकसित करने का प्रभावी माध्यम बताया। सत्र के दौरान उन्होंने कई उपयोगी तकनीकों और सरल तरीकों का प्रदर्शन भी किया, जिससे स्वयंसेवक विशेष रूप से लाभान्वित हुए।

सत्र के बाद पोस्टर मेकिंग गतिविधि का आयोजन किया गया, जिसमें स्वयंसेवकों ने बड़े उत्साह और रचनात्मकता के साथ भाग लिया। प्रतिभागियों द्वारा सामाजिक संदेशों पर आधारित आकर्षक, प्रभावशाली और सार्थक पोस्टर तैयार किए गए। इस गतिविधि ने न केवल उनकी कला कौशल को निखारा बल्कि टीमवर्क और कल्पनाशीलता को भी प्रोत्साहित किया।

तीसरे दिन का कार्यक्रम स्वयंसेवकों के लिए सीख, अनुभव और रचनात्मक अभिव्यक्ति का महत्वपूर्ण अवसर साबित हुआ।